Diari Oficial de la Generalitat Valenciana


Sumari del DOGV 5482, del 02-04-2007 (2007/3988)

ORDE de 27 de febrer de 2007, de la Conselleria d'Empresa, Universitat i Ciència, per la qual es regula la prova d'accés a estudis universitaris establida en el Reial Decret 1.640/1999, de 22 d'octubre.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/02/27/(1)/dof/vci/html**

### Dades del document

Número de DOGV
:   5482

Data del DOGV
:   02-04-2007

Secció del DOGV
:   I. DISPOSICIONS GENERALS

Número del document
:   2007/3988


Data del document
:   27-02-2007

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * examen
    * estudiant
    * universitat
    * legislació
    * accés a l'educació

El Reial Decret 806/2006, de 30 de juny, establix el calendari d'aplicació de la nova ordenació del sistema educatiu establit per la Llei Orgànica 2/2006, de 3 de maig, d'Educació. Segons l'apartat 4 de l'article 17 de l'esmentat Reial Decret, fins al 30 de setembre de 2009, els alumnes que hagen cursat els ensenyaments de Batxillerat regulats per la Llei Orgànica 1/1990, de 3 d'octubre, d'Ordenació General del Sistema Educatiu, realitzaran les proves d'accés a la universitat de conformitat amb la normativa que hi fóra d'aplicació en la d'entrada en vigor de la Llei Orgànica 2/2006, de 3 de maig, d'Educació, d'acord amb el que establix la disposició transitòria onzena de l'esmentada llei.
A l'efecte que els estudiants puguen realitzar els exercicis previstos, sobre les matèries cursades en la corresponent modalitat del Batxillerat, atenent les opcions programades pels centres en el curs acadèmic, així com establir les normes d'organització de la prova, i en l'exercici de la facultat de desenvolupament dels procediments d'accés a la universitat atribuïda per la disposició final primera del Decret 41/2005, de 25 de febrer, del Govern Valencià, pel qual es crea la Comissió Gestora dels processos d'accés i preinscripció en les universitats públiques del Sistema Universitari Valencià, i a proposta de la Comissió Gestora,
ORDENE
Primer
La present orde té com a finalitat el desenvolupament, en l'àmbit territorial de la Comunitat Valenciana, de la prova d'accés als estudis universitaris regulada en el Reial Decret 1.640/1999, de 22 d'octubre, per als alumnes que estiguen en possessió del títol de Batxiller d'acord amb el que establixen els articles 29.1, 41.2 i 53.4 de la Llei Orgànica 1/1990, de 3 d'octubre, d'Ordenació General del Sistema Educatiu.
Segon
1. En cada curs acadèmic es faran dues convocatòries. En cada una de les convocatòries la prova d'accés serà única. La Comissió Gestora dels Processos d'Accés i Preinscripció Universitària determinarà, en cada curs acadèmic, les dates de les convocatòries.
En el curs 2006/2007, tindrà lloc una convocatòria ordinària els dies 12, 13 i 14 de juny de 2007 i una d'extraordinària els dies 12, 13 i 14 de setembre de 2007.
2. Els exercicis que componen la prova d'accés hauran de basar-se en les matèries comunes i de modalitat establides en el Decret 174/1994, de 19 d'agost, del Govern Valencià, pel qual s'establix el currículum del Batxillerat a la Comunitat Valenciana, modificat pel Decret 50/2002, de 26 de març, del Govern Valencià, i hauran d'haver sigut cursades per l'estudiant en el segon curs de Batxillerat.
3. Els continguts de les propostes d'examen dels exercicis que componen les parts de la prova d'accés als estudis universitaris seran establits per professors dels cossos docents universitaris especialistes en les distintes matèries, designats per les universitats, després de la coordinació prèvia amb els professors del Cos d'Ensenyament Secundari.
Tercer
Els centres trametran a la universitat a la qual estiguen adscrits una relació certificada on figuren els alumnes que volen presentar-se a la prova d'accés, on s'haurà d'indicar: la nota mitjana de Batxillerat que conste en la documentació oficial, la via o vies d'accés a què concorren, les matèries cursades objecte d'examen de la segona part de la prova, l'idioma estranger cursat com a matèria comuna (primer idioma), així com les exempcions que hagen pogut ser concedides mitjançant resolució expressa i el llibre de qualificacions, segons el procediment que establisca cada universitat.
Per al curs 2006/2007, els centres trametran esta informació a les universitats entre els dies 4 a 7 de juny, ambdós inclusivament, i entre els dies 4 a 6 del mes de setembre.
Quart
La prova d'accés constarà de dues parts:
1. La primera, de caràcter general, versarà sobre les matèries comunes del segon curs de Batxillerat i constarà de quatre exercicis.
2. La segona part, de caràcter específic, versarà sobre les matèries de modalitat del segon curs de Batxillerat establides en el Reial Decret 3.474/2000, de 29 de desembre, pel qual es modifiquen el Reial Decret 1.700/1991, de 29 de novembre, pel qual s'establix l'estructura del Batxillerat, i el Reial Decret 1.178/1992, de 2 d'octubre, pel qual s'establixen els ensenyaments mínims del Batxillerat, i el Decret 174/1994, de 19 d'agost, del Govern Valencià, pel qual s'establix el currículum del Batxillerat a la Comunitat Valenciana, modificat pel Decret 50/2002, de 26 de març, de Govern Valencià.
Cinqué
La primera part de la prova estarà composta per quatre exercicis. La duració de cada un dels exercicis serà de 90 minuts:
1. Primer exercici: l'estudiant escollirà, en el moment de matricular-se en la prova d'accés, entre un exercici d'Història o un de Filosofia II. L'exercici d'Història consistirà en la composició d'un text sobre un tema o qüestió de tipus històric a partir de l'anàlisi de diferents fonts d'informació (textos, taules, gràfics, imatges i altres de similars). L'exercici de Filosofia II consistirà en una redacció i unes preguntes sobre un text de tipus filosòfic.
2. Segon exercici: anàlisi d'un text d'un idioma estranger, del llenguatge comú no especialitzat. A partir del text proposat l'estudiant realitzarà un comentari personal i respondrà qüestions relacionades amb el text, que hi seran plantejades, i respostes per escrit en el mateix idioma, sense ajuda de diccionari ni de cap altre material didàctic.
3. Tercer exercici: anàlisi i comprensió d'un text en llengua castellana. La proposta constarà de tres parts:
- Elaboració d'un resum i/o esquema del text, mitjançant el qual es mesurarà la capacitat d'anàlisi i de síntesi.
- Un comentari crític sobre el contingut del text.
- Respostes a qüestions de llengua relacionades amb el text.
4. Quart exercici: anàlisi i comprensió d'un text en valencià.
La proposta constarà de tres parts:
- Elaboració d'un resum i/o esquema del text, mitjançant el qual es mesurarà la capacitat d'anàlisi i síntesi del contingut d'este.
- Un comentari crític sobre el contingut del text.
- Respostes a qüestions de llengua relacionades amb el text.
En els exercicis primer, tercer i quart, la proposta d'examen inclourà dues opcions diferenciades perquè els estudiants en desenvolupen una, a elecció seua.
Sisé
1. Quedaran exempts de realitzar l'exercici de Valencià: Llengua i Literatura II de la prova d'accés a la universitat, els alumnes que no hagen cursat íntegrament els cursos del 2n cicle de l'Educació Secundària Obligatòria i els dos cursos del Batxillerat en centres docents de la Comunitat Valenciana.
2. Així mateix, els alumnes que, tot i haver cursat íntegrament els dos cursos del 2n cicle de l'Educació Secundària Obligatòria i els dos cursos de Batxillerat en centres docents de la Comunitat Valenciana, hagen obtingut en algun d'estos resolució positiva d'exempció de la matèria de valencià, tant en 3r o 4t de l'Educació Secundària Obligatòria, com en 1r o 2n de Batxillerat, quedaran exempts de realitzar l'exercici de Valencià: Llengua i Literatura II de la prova d'accés a la universitat.
3. Correspon al centre d'ensenyament secundari, en procedir a la matriculació dels estudiants en la prova d'accés a la universitat, certificar que concorre alguna de les causes dels dos apartats anteriors que donen lloc a l'exempció.
Seté
1. La segona part de la prova d'accés tindrà com a objectiu valorar els coneixements específics de les matèries pròpies de modalitat del segon curs establides en el Decret 50/2002, de 26 de març, del Govern Valencià, pel qual es modifica el Decret 174/1994, de 19 d'agost, del Govern Valencià, pel qual s'establix el currículum del Batxillerat a la Comunitat Valenciana.
2. Per a realitzar la prova d'accés els estudiants concorreran per la via o vies d'accés establides en el Reial Decret 1.640/1999, de 22 d'octubre, modificat pels reials decrets 990/2000, de 2 de juny, i 1.025/2002, de 4 d'octubre, que es corresponguen amb la modalitat de Batxillerat cursada en segon curs d'acord amb el que s'establix en l'annex d'esta orde.
3. Els estudiants s'examinaran de les matèries vinculades a cada via, a més d'una matèria de modalitat del segon curs. Tant les matèries vinculades com l'elegida pels estudiants han d'haver sigut cursades com a pròpies de modalitat o com a optatives pròpies de la modalitat cursada, excepte els alumnes de Música o Dansa que hagen obtingut el títol de Batxiller per haver acabat el tercer cicle del grau mitjà i haver superat les matèries comunes del Batxillerat, que realitzaran completa la primera part de la prova; de la segona, s'examinaran únicament de les matèries vinculades a la via o vies elegides lliurement en el moment de la inscripció, d'acord amb el que s'ha establit en l'article 9 del Reial Decret 1.640/1999, de 22 d'octubre.
4. Quan s'accedisca per dues vies, en la segona part de la prova hi haurà dues qualificacions, una per a cada una de les vies, calculades de la següent manera: se sumarà el 40% de les qualificacions de cada una de les dues matèries vinculades a la via, i el 20% de la qualificació més alta de les obtingudes en les matèries corresponents a l'altra via.
Huité
El desenvolupament de la segona part de la prova serà el següent: 1. Els estudiants de la modalitat d'Arts que opten per la via d'Arts, hauran d'examinar-se de Dibuix Artístic II, Història de l'Art i una altra matèria de modalitat del segon curs, cursada pels estudiants i que haurà d'indicar-se en el moment de la inscripció per a la prova.
2. Estudiants de la modalitat de Ciències de la Natura i de la Salut:
a) Si opten per la via Cientificotecnològica hauran d'examinar-se de Matemàtiques II, de Física i d'una altra matèria de modalitat del segon curs, cursada pels estudiants i que hauran d'indicar en el moment de la inscripció per a la prova.
b) Si opten per la via de Ciències de la Salut, hauran d'examinar-se de Biologia, de Química i d'una altra matèria de modalitat del segon curs, cursada pels estudiants i que hauran d'indicar en el moment de la inscripció per a la prova.
c) Si opten per les dues vies, Cientificotecnològica i de Ciències de la Salut, hauran d'examinar-se de Matemàtiques II, de Física, de Biologia i de Química.
3. Els estudiants de la modalitat de Tecnologia que opten per la via Cientificotecnològica, hauran d'examinar-se de Matemàtiques II, de Física i d'una altra matèria de modalitat del segon curs, cursada pels estudiants, i que haurà d'indicar-se en el moment de la inscripció per a la prova.
4. Estudiants de la modalitat d'Humanitats i Ciències Socials:
a) Si opten per la via d'Humanitats, s'examinaran de Llatí II i d'Història de l'Art i d'una altra matèria de modalitat del segon curs, cursada pels estudiants i que hauran d'indicar en el moment d'inscripció per a la prova.
b) Si opten per la via de Ciències Socials, s'examinaran de Matemàtiques Aplicades a les Ciències Socials II, de Geografia i d'una altra matèria de modalitat del segon curs, cursada pels estudiants, i que hauran d'indicar en el moment d'inscripció per a la prova.
c) Si opten per les dues vies, Humanitats i de Ciències Socials, hauran d'examinar-se de Llatí II, d'Història de l'Art, de Matemàtiques Aplicades a les Ciències Socials II i de Geografia.
Nové
1. Contra la qualificació atorgada pel tribunal després de la realització de les proves, l'alumne podrà optar, per a cada una de les assignatures, entre sol·licitar la revisió de la correcció dels exercicis per un segon corrector en els termes assenyalats en l'article 16.1 del Reial Decret 1.640/1999, de 22 d'octubre, o formular reclamació davant la Comissió Gestora de la prova d'accés a la universitat. La sol·licitud de reclamació en una assignatura exclou la possibilitat de revisió en esta, per la qual cosa en cas que es plantegen ambdues només s'admetrà a tràmit la reclamació davant la Comissió Gestora.
2. La reclamació davant la Comissió Gestora serà presentada en la universitat on realitzà la prova d'accés, en el termini de tres dies hàbils des que es faça pública la qualificació de l'exercici sobre el qual es reclama, i haurà de fonamentar-se en la comprovació de possibles errors materials en esta. El president del tribunal informarà sobre la procedència del que s'ha sol·licitat i ho elevarà a la Comissió Gestora, la qual hi resoldrà. La resolució de la Comissió Gestora esgota la via administrativa.
3. Contra la qualificació dels exercicis que resulte després del procés de revisió establit en el punt primer d'este apartat, l'estudiant podrà formular reclamació davant la Comissió Gestora en la forma establida en l'apartat anterior.
4. Les sol·licituds de revisió hauran d'anar acompanyades de la corresponent targeta que continga la qualificació definitiva de la prova d'accés. No s'admetrà a tràmit cap sol·licitud de revisió en la qual no s'aporte la targeta.
5. La resolució de les revisions o reclamacions es notificarà als interessats en els serveis d'alumnat de les universitats públiques o en el centre de secundària que els corresponga.
DISPOSICIÓ ADDICIONAL
Per a la nota mitjana dels dos cursos de Batxillerat caldrà atenir-se al que s'establix en l'Orde de 17 de gener de 1995, de la Conselleria d'Educació i Ciència (DOGV número 2.460, d'1 de març), i en l'Orde de 21 de juliol de 2000, de la Conselleria de Cultura i Educació (DOGV número 3.829, de 5 de setembre), sobre avaluació en Batxillerat.
DISPOSICIÓ TRANSITÒRIA
1. Els estudiants que tinguen aprovat el Batxillerat LOGSE d'acord amb el Decret 174/1994, de 19 d'agost, del Govern Valencià, amb caràcter previ a la modificació efectuada pel Decret 50/2002, de 26 de març, i vulguen presentar-se a la prova d'accés a la universitat, ho faran d'acord amb l'estructura de la prova d'accés regulada en la present orde.
2. Els estudiants que tinguen aprovat el Batxillerat en la modalitat de COU podran, d'acord amb el Reial Decret 1.640/1999, de 22 d'octubre, presentar-se a la prova d'accés a la universitat segons l'estructura regulada en esta orde, per una o dues de les vies d'accés.
DISPOSICIÓ FINAL
La present orde entrarà en vigor l'endemà de la publicació en el Diari Oficial de la Comunitat Valenciana.
València, 27 de febrer de 2007
El conseller d'Empresa, Universitat i Ciència,
JUSTO NIETO NIETO


Còpia Permalink ELI